**ŠVENČIONIŲ R. ŠVENČIONĖLIŲ LOPŠELO-DARŽELIO "VYTURĖLIS" DIREKTORĖS ALDONOS ČUVALOVOS 2016 METŲ VEIKLOS ATASKAITA**

1. Įstaigos pristatymas:

1.1. Švenčionėlių lopšelis-darželis "Vyturėlis" yra savivaldybės biudžetinė ikimokyklinio ugdymo mokykla, vykdanti ikimokyklinio ir priešmokyklinio ugdymo programas. Mokome anglų k. vyresniojo amžiaus grupių vaikus, veikia choreografijos būrelis, vykdome sveikos gyvensenos programą.

Įstaigos adresas: Ateities g. 50, LT-18215 Švenčionėliai, Švenčionių r. savivaldybė, Lietuvos Respublika. El. paštas - vyturelis.svencioneliai@gmail.com. Telefonas - 8 387 33331. Internetinė svetainė - www.svencioneliuvyturelis.lt.

2016 metais įstaigą lankė 204 vaikai. Į mokyklą išleista 43 vaikai. Įstaigoje veikė 10 grupių: 2 lopšelinio amžiaus (1,5-3 m.), 6 darželinio amžiaus (3-6 m.) ir 2 priešmokyklinio amžiaus (6-7 m.) grupės. Ugdymo kalba - lietuvių.

1.2. įstaigos direktorė - Aldona Čuvalova, atestuota II vadybinei kvalifikacijos kategorijai. Vadybinis stažas - 29 metai.

1.3. darbuotojų skaičius neviršija Švenčionių r. savivaldybės tarybos nustatyto leistino skaičiaus - 35,5 etato:

|  |  |  |
| --- | --- | --- |
| Administracijos darbuotojai (direktorius ir jo pavaduotojai) | Specialistai (pedagoginiai ir nepedagoginiai darbuotojai) | Kiti darbuotojai (darbininkai, valytojai, budėtojai ir kt.) |
| Direktorius - 1,0 et. | Auklėtojas - 13,0 et. | Auklėtojo padėjėjas -  10,0 et. |
| Direktoriaus pavaduotojas ugdymui - 1,0 et. | Priešmokyklinio ugdymo pedagogas - 3,0 et. | Virėjas - 2,0 et. |
|  | Meninio ugdymo pedagogas - 0,75 et. | Virtuvės pagalbinis darbininkas - 1,0 et. |
|  | Logopedas - 1,0 et. | Ūkvedys - 1,0 et. |
|  | Dietistas - 0,25 et. | Kiemsargis - 0,75 et. |
|  |  | Elektrikas - 0,25 et. |
|  |  | Santechnikas - 0,5 et. |

1.4. įstaigos naudojamos patalpos:

|  |  |  |
| --- | --- | --- |
| Pastatai (nurodyti adresus) | Plotas (kv.m) | Pastabos |
| Ateities g. 50, LT-18215 Švenčionėliai, Švenčionių r. | 1881, 6 kv.m |  |

1.5. biudžetas:

|  |  |  |  |
| --- | --- | --- | --- |
| Finansavimo šaltiniai | Lėšos (tūkst. Eur.) | | |
| 2015 m.. | 2016 m. | |
| Mokinio krepšelio lėšos MK | 165,3 | | 178,4 |
| Savivaldybės biudžeto lėšos SB | 168,8 | | 193,5 |
| Biudžetinių įstaigų pajamos BĮP | 54,1 | | 51,5 |
| Kitos lėšos (labdara, parama, 2% GM) | 1,6 | | 1,3 |
| Valstybės biudžeto specialioji tikslinė dotacija SB(VB) (nemokamas maitinimas) | 2,2 | | 2,0 |

2. Įstaigos veiklos rezultatai:

2.1. **įstaigos vizija**: aukštos pedagoginės kultūros švietimo įstaiga, orientuota į vaiko sveikatos, kaip visapusiškos fizinės, dvasinės ir socialinės gerovės, ugdymą.

**Įstaigos misija**: kiekviena vaiko diena, praleista ugdymo įstaigoje turi būti nepakartojama, labai įdomi ir savita, suteikianti žinių, skatinanti rūpintis vaiko sveikata, mokanti pajusti gamtos grožį, suvokti ir išgyventi džiaugsmą pačiam ir suteikti džiaugsmo kitiems.

2.2. strateginio veiklos plano tikslai ir uždaviniai:

Įstaiga yra parengusi strateginį veiklos planą, kurio **tikslai**:

Saugoti, stiprinti ir puoselėti vaikų fizinę, psichinę sveikatą, užtikrinant saugią ir sveiką aplinką.

Ugdytinių saviraiškos, užimtumo, fizinio aktyvumo kėlimas.

Visų vaiko raidos sričių kompetencijų ir vaikų praktinės raiškos puoselėjimas kuriant sveiką edukacinę aplinką.

Vaiko individualybės ir laisvės puoselėjimas.

Užtikrinti kokybišką ugdymo programų realizavimą bei vaikų lankomumą lopšelyje - darželyje, priešmokyklinėse grupėse.

**Uždaviniai:**

Ugdyti vaikų sveikos gyvensenos įgūdžius.

Pratinti vaikus suvokti savo gyvybės ir sveikatos vertę.

Rengti įgyvendinti vaikų sveikos gyvensenos užimtumo programą.

Plėtoti bendradarbiavimą bei perimti gerąją patirtį, tobulintis.

Plėtoti pedagogų profesinę kompetenciją.

Aktyvinti ugdymo įstaigos ir tėvų bendradarbiavimą.

Efektyvinti gabiųjų vaikų ugdymą.

Turtinti materialinę bazę ir plėtoti informacines technologijas.

Įgyvendinant ugdymo įstaigos tikslus, siekiame sudaryti sąlygas kokybiškam vaikų ugdymui(si), formuoti vaikams saugios ir sveikos gyvensenos įgūdžius, užtikrinti socialinę, emocinę, intelektinę ir fizinę brandą, sudaryti sąlygas tiek vaiko, tiek pedagogo individualybei atsiskleisti, užtikrinti pedagogų nuolatinį tobulinimąsi, ugdymo įstaigos metodinės ir materialios bazės plėtrą.

Sudarytos sąlygos vaikui atsiskleisti ir ugdyti asmenybės prigimtines galias ir polinkius nepriklausomai nuo tautybės, religinių įsitikinimų, užtikrinamas harmoningas vaikų perėjimas iš šeimyninės aplinkos į lopšelį-darželį bei priešmokyklinio amžiaus vaikų perimamumas į mokyklą. Ikimokyklinė įstaiga padeda šeimai kompetentingai vykdyti ugdymo funkcijas.

2.3. įstaiga dirba pagal metinį veiklos planą, kurio prioritetai:

Išlaisvintas kūrybiškumas.

Savarankiška ir atsakinga mokykla.

Saugus ir sveikas vaikas.

Kryptingas mokytojų tobulėjimas.

**Programos tikslas**: užtikrinti vaikų kokybišką ugdymą modernioje, saugioje, sveikoje aplinkoje, skatinti pedagogų, tėvų, socialinių partnerių bendradarbiavimą, pedagogų tobulėjimą.

**Programos uždaviniai:**

Užtikrinti saugią ir estetinę įstaigos aplinką.

Gerinti ugdomojo proceso organizavimą, priežiūrą.

Užtikrinti ugdytinių saugumą ir sveikatos stiprinimą, socialinių įgūdžių ugdymą.

Skatinti vaikų saviraišką ir kūrybiškumą.

Skatinti pedagogų profesinį tobulėjimą.

Skatinti tėvų dalyvavimą ugdymo procese ir jo tobulinime.

Ugdymo kokybiškumas užtikrinamas, įgyvendinant įstaigos pedagogų parengtą programą „Ikimokyklinio ugdymo programa“ ir sveikos gyvensenos programą. Tęsiame veiklą respublikinėje ikimokyklinių įstaigų darbuotojų asociacijoje „Sveikatos Želmenėliai“. 2016 m. 49 ugdytiniams teikta logopedo pagalba. Pratybas lankė 22 priešmokyklinio amžiaus vaikai, 6 iš jų pašalinti kalbos sutrikimai.

Dalyvaujame programose “Vaisių ir daržovių vartojimo skatinimas mokyklose” ir “Pienas vaikams”.

Pedagogai ir ugdytiniai dalyvavo renginiuose, projektuose, kurie vyko ne tik mūsų įstaigoje, bet ir mieste, respublikoje. Dalyvavome LOK organizuotame respublikiniame projekte "Mažųjų olimpiada", esame I turo nugalėtojai ir II turo prizininkai. Respublikiniame vaikų piešinių konkurse "Mes - būsimi olimpiečiai", "Sveikatos želmenėlių" organizuotame renginyje "Aš bėgu 2016". Esame respublikinių projektų "Saulėto oranžinio traukinio kelionė per Lietuvą", "Žaliasis virusas", "Žalioji palangė", "Naisių vasara - Vaikų velykėlės 2016", "Laimingas vanduo - laimingas žmogus" dalyviai ir prizininkai.

Dalyvavome akcijose "Neužmirštuolė gėlelė"- sausio 13-osios 25 m. paminėti, savaitė be patyčių, saugaus eismo diena, "Darom - 2016", "Tylos stebuklinga versmė".

Organizavome piešinių parodėles įstaigoje: "Seniai besmegeniai", guašo technika darbų parodą "Tėviškėlė", "Kiškiai dažo kiaušinius", "Rudens gėrybių paradas", knygų skirtukų konkurse "Žymeklių mozaika", kuris buvo skirtas Švenčionių 530-ies metų jubiliejui.

Organizavome žiemos sporto šventę "Sniego mūšis", "Užgavėnių šventę", pavasario sporto šventę "Linksmieji startai", rudens gėrybių šventę "Rudenėlis". Vyko įdomūs ir įspūdingi renginiai: knygos dienai "Ir linksma, ir nedidutė visus kalbina knygutė", šeimos šventė-šou, darželio 40-mečio šventė.

Gegužės mėnesį vyko edukacinė priešmokyklinukų išvyka į Dubingių žirgyną. Vyresniųjų ir priešmokyklinių ugdymo grupių ugdytiniai vyko į miesto biblioteką, į meno mokyklą, Švenčionėlių miškų urėdiją. Esame aktyvūs Švenčionėlių kultūros centro organizuojamų miesto renginių dalyviai. Organizuotas vyresniųjų grupių vaikų susitikimas su Palangos zoologijos sodo projektų koordinatoriumi ir paroda "Nariuotakojai darželyje".

Įstaigoje dirba 19 aukštos kvalifikacijos, didelę darbo patirtį turinčių pedagogų, iš kurių 11 turi aukštąjį išsilavinimą, 8- aukštesnįjį išsilavinimą. Dešimt yra įgiję metodininko, devyni- vyresniojo auklėtojo kvalifikacines kategorijas. Skatinamas pedagogų profesinis tobulėjimas, kvalifikacijos programų vykdymas, pedagogų patirties sklaida. Trys pedagogės įgijusios tarptautinės programos "Zipio draugai" konsultanto padėjėjo kvalifikaciją. 2016 m. kvalifikacijos kėlimo seminaruose dalyvavo 19 pedagogų, vidutiniškai 2,4 dienos vienam pedagogui.

Siekiame užtikrinti ikimokyklinio, priešmokyklinio ir pradinio ugdymo tęstinumą. Užtikrintos lygios galimybės visiems priešmokyklinio amžiaus vaikams gauti kokybišką priešmokyklinį ugdymą. Priešmokyklinės grupės aprūpinamos ugdymo priemonėmis pagal priešmokyklinių grupių aprūpinimo standartus. Bendradarbiaujame su Švenčionėlių progimnazijos pradinėmis klasėmis, sekame ir aptariame buvusių ugdytinių adaptaciją mokykloje. Bendraujame ir bendradarbiaujame su rajono ikimokyklinėmis įstaigomis, Švenčionėlių miškų urėdija. Bendradarbiaujame su Ignalinos lopšeliu-darželiu "Šaltinėlis", Visagino lopšeliu-darželiu "Auksinis raktelis".

Atnaujinta įstaigos internetinė svetainė [www.svencioneliuvyturelis.lt](http://www.svencioneliuvyturelis.lt/). Joje nuolat pateikiama naujausia informacija apie įstaigos veiklą, įvykusius renginius, įgyvendinamus ir vykdomus projektus, ugdytinių pasiekimus ir kita. Visuomenė yra informuojama apie nuveiktus darbus ir renginius rajoninėje spaudoje.

Siekiant įgyvendinti kitą tikslą, t.y. stiprinti ir plėtoti tėvų, vaikų ir pedagogų partnerišką sąveiką, įstaigoje organizavome tradicinius šventinius renginius, individualius grupių projektus, dalyvaujant tėvams, šeimos šventę kartu su tėvais lauke. Tariamasi ir sulaukiama paramos surenkant ir remontuojant baldelius grupėse, taisant lauko įrengimus, rengiant parodas. Ypatingai didelės tėvų pagalbos sulaukėme, tvarkant lauko aikštyną. Buvo išvežiotos žemės, išlyginta teritorija, padažyti senieji įrengimai, nauja mediena padengta impregnantu. Aikštynas palei naują tvorą apsodintas tujomis, kurias įsigyti padėjo tėvai.

Tėvų pageidavimu vyksta vaikų ankstyvojo anglų kalbos mokymo užsiėmimai vyresniojo amžiaus vaikams.

Numatytų priemonių įgyvendinimui, įstaigos veiklos tobulėjimui padėjo savivaldos institucijų veikla: lopšelio-darželio taryba svarstė klausimus, susijusius su ugdymo įstaigos veikla, taupiu ir tikslingu įstaigos finansinių išteklių panaudojimu, svarstė ir pritarė metiniam veiklos planui.

Pedagogų tarybos posėdžiuose aptarėme grupių ugdymo prioritetus ir veiklos planus, ikimokyklinio ugdymo programos įgyvendinimą. Išanalizuotos vaikų sergamumo priežastys, įvertintas priešmokyklinio amžiaus vaikų brandumas mokyklai, sveikatą stiprinančių programų priemonių vykdymas, kūno kultūros poveikis vaikų sveikatai.

Metodinio būrelio posėdžių metu pedagogės nagrinėjo naujausią literatūrą, dalijosi gerąja darbo patirtimi, žiniomis iš kursų ir seminarų.

Lopšelio-darželio vaikai – Visagino dainų festivalio “Šypsenėlė", dramos teatrų konkurso "Šimtakojis" dalyviai. Lopšelio-darželio ugdytiniai – įvairių miesto švenčių dalyviai: Vaikų gynimo dienos, Motinos dienos, Kalėdų šventės. Dalyvauja miesto bibliotekos organizuojamuose renginiuose, Miškų urėdijos renginiuose. Įstaigoje veikia jaunųjų gamtininkų tuntas „Giliukai".

3. Vadovo indėlis, tobulinant įstaigos administravimą:

Skatinau lopšelio-darželio bendruomenę kurti ir įgyvendinti įstaigos politiką, tikslus, puoselėti kultūrines tradicijas. Veiklą grindžiau lygių galimybių ir teisingumo principais. Sutelkiau pastovų ir aukštos kvalifikacijos darbuotojų kolektyvą, kuris užtikrino ugdymo proceso valdymą, ugdymo turinio vadybą, edukacinių aplinkų kūrimą ir tobulinimą, vaikų saugumo ir lygių galimybių užtikrinimą, tėvų (globėjų) informavimą ir švietimą.

Vyko kolegiali diskusija apie darbo kokybę ir iškilusių problemų sprendimo būdus, apie tai, kokius darbus turėtume nuveikti, kad keistųsi ir tobulėtų mūsų įstaiga, o pedagogai siektų naujos kokybės savo darbe.

Įgyvendindama ugdymo įstaigos misiją, stengiausi, kad kiekvienas darbuotojas galėtų geriausiai save realizuoti ir, matydamas savo darbo rezultatus, pajustų savo vertę ir didžiuotųsi savo indėliu į įstaigos kultūros kūrimą. Visiems pedagogams sudariau vienodas sąlygas tobulinti savo kvalifikaciją, profesinę kompetenciją.

Inicijavau aktyvų pedagogų, ugdytinių dalyvavimą konkursuose, projektuose, akcijose, parodose, šventėse ir kituose renginiuose. Sudariau komandas metinei veiklos programai rengti, vidaus auditui atlikti. Sudariau Vaiko gerovės komisiją. Inicijavau informacijos sklaidą apie darželio veiklą, renginius, šventes rajoninėje spaudoje, savivaldybės, įstaigos svetainėse.

Esu pedagogų tarybos ir atestacijos komisijos pirmininkė, vykdau asignavimų valdytojo funkcijas teisės aktų nustatyta tvarka.

2016 m. Švenčionių rajono savivaldybės administracijos Centralizuoto vidaus audito skyrius atliko įstaigos vidaus auditą. Buvo išanalizuotas ir įvertintas: veiklos valdymo organizavimas, turto valdymas, apskaita, apsauga ir panaudojimas, viešųjų pirkimų teisinis reglamentavimas, vaikų maitinimo organizavimas.

2016 metais atliktas 1 grupės kosmetinis remontas ( dažytos grindys, sienos ir lubos), pakeistas linoleumas 1 grupės drabužinėje, padažyti lauko aikštelių įrengimai. Įsigyta sportinė apranga "Mažųjų olimpiados" komandos dalyviams, pasiūta lopšelio-darželio vėliava. Šiems darbams ir prekėms įsigyti yra panaudotos 2% gyventojų pajamų lėšos. Prie visų darbų aktyviai prisidėjo ugdytinių tėveliai. Vieną laiptinę puošia grupės tėvelių kūrybiniai darbai.

2016 metais aikštelėse sumontavome lauko įrengimus vaikams, įrengėme uždengiamas smėlynes, tvarkėme aplinką, sėjome žolę. Šiems darbams atlikti organizavau talkas, kuriose dalyvavo darbuotojai, tėvai ir ugdytiniai. Pakeisti stogai šešioms lauko pavėsinėms

Visoms 10 grupių įsigijome edukacinių baldelių ugdytinių siužetiniams, kūrybiniams žaidimams.10 grupių įsigytos edukacinės mokomosios priemonės, kurios naudojamos vaikų ugdymui ir laisvalaikio žaidimams. Panaudotos mokinio krepšelio lėšos.

Virtuvei įsigijome naują šaldytuvą.

4. Problemos.

Liko neįvykdyti įstaigos veiklą kontroliuojančių institucijų nurodymai: virtuvėje pakeisti ne visi gamybos stalai, koridoriuose ir salėje nenuimtos sienų medinės lentelės, nes yra reikalingos lėšos sienų remontui; nepakeistos drabužinių spintelės, vaikų lovos, čiužiniai ir lovų spintos.

2016 m. įstaigos kontrolinius patikrinimus vykdė Švenčionių valstybinė maisto ir veterinarijos tarnyba, Vilniaus visuomenės sveikatos centro Švenčionių skyrius, Švenčionių rajono priešgaisrinės saugos tarnyba, Švenčionių rajono savivaldybės administracijos kultūros, švietimo, jaunimo ir sporto skyrius, Švenčionių rajono savivaldybės civilinės saugos skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_